Broj**:** 711-I-717-P-21/21-02-12

Zagreb, 26. ožujka 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19. u daljnjem tekstu: ZSSI), **povodom neanonimne prijave mogućeg sukoba interesa dužnosnika Đure Bukvića, općinskog načelnika Općine Lukač,** na 120. sjednici održanoj 26. ožujka 2021. donosi sljedeću:

**ODLUKU**

**Postupak za odlučivanje o sukobu interesa protiv dužnosnika Đure Bukvića,** **općinskog načelnika Općine Lukač, neće se pokrenuti, s obzirom da navodi iz zaprimljene prijave, vezano za okolnost prijavljivanja primitka iznosa od 220.000,00 kn od Hrvatskog nogometnog saveza u 2020.g., ne upućuju na moguću povredu odredaba ZSSI-a počinjenu od strane navedenog dužnosnika.**

Obrazloženje

Povjerenstvu je 22. siječnja 2021. podnesena neanonimna prijava mogućeg sukoba interesa protiv dužnosnika Đure Bukvića, općinskog načelnika Općine Lukač, zaprimljena u knjizi ulazne pošte Povjerenstva pod poslovnim brojem 711-U-315-P-21/21-01-5, povodom koje je otvoren predmet broj P-21/21.

U prijavi podnositelj navodi da je, pregledavajući izvješće o imovinskom stanju dužnosnika Đure Bukvića, općinskog načelnika Općine Lukač, primijetio da dužnosnik nije naveo iznos od 220.000,00 kn, koji je dobio kao nagradu od Hrvatskog nogometnog saveza za uspjeh Hrvatske nogometne reprezentacije na Svjetskom nogometnom prvenstvu u Rusiji.

Člankom 39. stavkom 1. i stavkom 4. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno članku 39. stavku 2. ZSSI-a, Povjerenstvo obvezno pokreće postupak iz svoje nadležnosti samo na osobni zahtjev dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. točkom 39. ZSSI-a propisano je da su općinski načelnici, gradonačelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Đuro Bukvić bio općinski načelnik Općine Lukač u mandatu 2013.-2017., kao i da ponovno obnaša navedenu dužnost od 26. svibnja 2017.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja, dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 9. ZSSI-a propisano je da obrazac izvješća propisuje Povjerenstvo.

Povjerenstvo je u predmetu P-201/19 utvrdilo kako obavljanjem funkcije člana Savjeta Izvršnog odbora saveza udruga Hrvatski nogometni savez dužnosnik Đuro Bukvić nije počinio povredu članka 14. ZSSI-a, budući da obavljanje navedene funkcije ne predstavlja obavljanje funkcije upravnog ili nadzornog tijela neprofitne udruge, nego predstavlja obavljanje sportske djelatnosti u smislu članka 13. stavka 3. ZSSI-a.

Neposrednim uvidom u Informacijski sustav Porezne uprave utvrđeno je da je dužnosniku od isplatitelja Hrvatskog nogometnog saveza u 2020. isplaćen iznos od 120.000,00 kn

Uvidom u Izvješća o imovinskom stanju dužnosnika Đure Bukvića Povjerenstvo je utvrdilo da je dužnosnik u Izvješću podnesenom dana 31. prosinca 2018.g. u rubrici „Podaci o ostalim prihodima“ naveo da je od Hrvatskog nogometnog saveza na mjesečnoj razini primio iznos od 197.644,00 kuna i to na temelju obavljanja sportske djelatnosti. Dana 10. siječnja 2019.g. dužnosnik je podnio novo Izvješće s namjerom ispravka navedenog podatka te je u istome podatak ispravio na način da je naveo kako se radi o iznosu na godišnjoj razini. Uvidom u Izvješće podneseno dana 28. prosinca 2020. utvrđeno je da je u rubrici „Podaci o ostalim prihodima“ naveo da je od Hrvatskog nogometnog saveza na godišnjoj razini primio iznos od 120.000,00 kuna.

Slijedom navedenog, Povjerenstvo je utvrdilo kako su navodi iz zaprimljene prijave od 22. siječnja 2021. neosnovani, odnosno ne upućuju na moguću povredu odredbi ZSSI-a, te je donijelo odluku kao u izreci.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Đuro Bukvić, elektronička dostava
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana